Stappe aangekondig ná ‘boelie’-video’s‘n Skermskoot uit die video. Jessica Shelver, woordvoerder van die departement, het gesê die eerste voorval het glo op 24 November plaasgevind en die tweede op 28 November. “Dissiplinêre verhore rakende albei voorvalle sal dié week plaasvind.” Die slagoffer in die tweede voorval ontvang intussen ook berading. Afgevaardigdes van die departement het Dinsdag weer met die bestuur van die skool vergader nadat die tweede video onder hul aandag gebring is. In albei video’s wat wyd op sosiale media versprei is, word twee meisies erg geboelie deur ander meisies. Volgens Shelver het die skool se bestuur erken hulle het uitdagings en dat die strafproses wat tans van toepassing is nie werk nie. Die departement het na afloop van die vergadering verskeie stappe aangekondig. Een daarvan is dat “Kinderwelsyn in Stellenbosch in samewerking met die gemeenskap van Idasvallei geweld in huise, skole en die gemeenskap moet ondersoek.” Van die ander stappe sluit in dat lewensoriëntering-onderwysers leerders met die nodige kennis en vaardighede moet toerus om konflik op ŉ gesonde en veilige manier te hanteer en ŉ werksessie vir onderwysers te reël oor hulle verantwoordelikheid om die veiligheid van leerders te verseker. “Die onderwysers van die skool sal ook volgende jaar ŉ leierskap- en karakterbou-program bywoon en daar sal teenboelie-werksessies by die skool aangebied word.” Die 15-jarige meisie wat in die eerste video glo ŉ ander meisie aangerand het, verskyn intussen Woensdag in die Stellenbosch-landdroshof. Shelver het ŉ beroep gedoen op alle ouers en leerders om onmiddellik enige vorm van boeliery by skole aan te meld by 0800 45 46 47.